Levágták a kígyó fejét, de az igazi horror csak ezután jött
Egy amerikai férfi majdnem belehalt a támadásba.
Levágott kígyófej mart meg egy férfit Texas államban. A férfit sürgősen kórházba kellett vinni – írja a Live Science tudományos portál alapján az Origo. A férfi feleségével éppen a kertben dolgozott, amikor észrevettek egy 1,2 méter hosszú csörgőkígyót. Ez a faj gyakori az Egyesült Államok területén. A férfi egy ásóval lefejezte a kigyót. Mivel teljesen biztos volt benne, hogy elpusztult, felvette a földről a kígyófejet. Ez hatalmas hibának bizonyult, a fej ugyanis váratlanul megmarta a férfi kezét. A férfinek rohamai lettek, ezért mentőhelikopterrel vitték kórházba. Végül 26 ellenszérum beadásával sikerült megmenteni az életét, de a veséje így is maradandóan károsodott. Hogyan haraphat egy levágott fej? Fontos tudni, hogy az emlősök és a hüllők idegrendszere jelentősen különbözik egymástól. Kígyók esetében a levágott fej méregmirigyei a lefejezés után is működnek. Hogy pontosan meddig, nem tudni, egyes becslések szerint a testről leválasztott fej akár 12 óráig is életben maradhat. Az USA területén évente 10 000 kígyómarásos esetet regisztrálnak.